Source: http://www.csmoradea.ro/events/bcl-etapa-6/
Timestamp: 2017-12-17 06:06:48+00:00

Document:
www.csmoradea.ro | BCL – Etapa 6
CSM CSU Oradea a învins Kataja Basket, la Joensuu, în Finlanda, în etapa a 6-a din Grupa B în Basketball Champions League – ediția 2016/17. Rezultatul final a fost de 80-74. Meciul s-a desfășurat la Joensuu Areena, în cursul zilei de marți (22.11), fiind transmis în direct la DigiSport 2. Este primul succes în deplasare pentru campioana României în faza grupelor din competiția amintită.
Meciul a demarat cu Mirkovic, Mandache, Zeno, Barnette și Denison. Finlandezii s-au desprins la 10-2 pe fondul unor greșeli în faza defensivă a orădenilor. De asemenea, CSM-ul a avut dificultăți în a-și găsi ritmul pe faza ofensivă, Zeno fiind apărat extreme de agresiv, la îndemnul antrenorului de la Kataja, cel care a lucrat mai bine de trei ani cu americanul de la CSM. În plus, Mirkovic a fost sancționat cu două greșeli personale. Antrenorul Achim a ales să joace cu Pasalic la poziția 1. Apărarea a funcționat mult mai bine, blocând culoarele de pătrundere ale lui Mullings, recunoscut pentru forța și calitatea atletică, deschizând semicercul pentru jucători care nu strălucesc la aruncări de la distanță. Primul sfert s-a încheiat la egalitate, după ce Oradea a izbutit un parțial de 11-0. La capătul primelor zece minute de joc scorul era de 15-15.
Sfertul al 2-lea începe favorabil roș-albaștrilor. Aceștia s-au menținut în permanență la conducere, dar nu au reușit să speculeze situațiile în care i s-a ivit șansa desprinderii. Petrișor a transformat de la mare distanță, iar Pasalic a continuat să găsească soluții pentru colegi, astfel încât Barnette și Zeno au fost acoperiți cu brio. Finalul primei reprize a fost marcat de o serie de decizii luate împotriva CSM-ul. S-au dictat două greșeli antisportive, vizând jucătorii echipei bihorene. De asemenea, Mirkovic a fost sancționat cu a 3-a greșeală personală. Nicolescu a transformat două aruncări libere cu care a stabilit scorul primei jumătăți. După 20 minute de joc era 36-33 în favoarea CSM CSU Oradea.
Repriza secundă a început cu Mirkovic, Mandache, Zeno, Barnette și Denison. Cel din urmă a înscris primul punct al secvenței, de la linia de pedeapsă. Mirkovic transformă de pe semicerc, cu panoul în ultima secundă din timpul de atac, dar Kataja răspunde cu trei reușite consecutive de la mare distanță pentru a trece în avantaj, în minutul 23, moment în care Cristian Achim a cerut timp de odihnă. Denison înscrie de pe pivot, iar Mirkovic marchează o liberă, urmat de două coșuri de trei puncte, CSM-ul revenind în avantaj. Gazdele revin cu două reușite de la mare distanță, coroborate cu trei posesii pierdute de roș-albaștri. Kataja continuă să marcheze din spatele semicercului. Denison marchează de la linia de pedeapsă, sfertul al 3-lea încheindu-se cu scorul de 57-53.
Sfertul 4 a început, întârziat de o problemă tehnică la instalație, cu două reușite de pe semicerc ale finlandezilor. Barnette răspunde și egalează cu o aruncare de la semidistanță, reușită intercalată de alte două posesii pierdute de CSM. Kataja continuă să înscrie din spatele semicercului, prin aceiași Brown și King. Achim cere timp de odihnă. Ambele echipe au dificultăți în faza de atac, gazdele punctând pe recuperare ofensivă prin Mullings. Barnette împarte două libere, după care Pasalic înscrie de pe semicerc pe contraatac pentru a readuce Oradea în avantaj. Kataja răspunde cu o nouă triplă, dar Barnette înscrie cu un slam dunk pe recuperare ofensivă pentru a egala la 71 cu două minute înainte de final, moment în care gazdele au cerut timp de odihnă. Mirkovic transformă de la mare distanță din serviciul lui Denison. Barnette iese la rampă, încă o dată, în ambele faze ale jocului și Oradea controlează finalul partidei pentru o superbă victorie.
Sean Barnette a avut 26 puncte, 8 recuperări, 4 intercepții și 3 pase decisive, Branko Mirkovic a adăugat 15 puncte, Sean Denison a bifat 9 puncte, 9 recuperări, iar Martin Zeno a încheiat cu 10 puncte, 10 recuperări și 6 pase decisive pentru CSM CSU Oradea.
CSM CSU Oradea are 3-3 la general după cea de-a 2-a victorie consecutivă. Următorul meci în Basketball Champions League este cu Umana Reyer Venezia, contând pentru etapa a 7-a.
Campioana României continuă aventura internațională. CSM CSU Oradea susține jocul contând pentru etapa a 6-a din Grupa B în Basketball Champions League, pe 22 noiembrie, la Joensuu. Adversar este Kataja Basket din localitate.
CSM CSU Oradea s-a deplasat în Finlanda, acolo unde susține primul joc departe de propria casă după o serie de trei meciuri consecutive disputate pe teren propriu. Plecată de pe malurile Crișului Repede cu un moral bun, rezultat de pe urma celor trei victorii, formația pregătită de Cristian Achim va încerca să obțină primul succes în deplasare în faza grupelor. Se anunță o misiune dificilă, în fieful unei echipe cu bogată experiență recentă pe plan internațional.
Kataja se remarcă prin abilitatea de a accelera ritmul jocului. Finlandezii dispun de o serie de jucători nord-americani cu calități atletice deosebite. Aceștia se evidențiază prin capacitatea de a puncta pe contraatac și în tranziție ofensivă. De notat că scandinavii nu se sfiesc să finalizeze din pătrundere, ori cu aruncări de la semidistanță și distanță, cu mențiunea că o bună parte a acțiunilor ofensive se finalizează în primele 8-10-12 secunde de atac.
Misiunea CSM-ului se anunță dificilă. Similar jocurilor anterioare din Basketball Champions League, principala provocare constă în abilitatea de a face față ritmului de joc, respectiv contactelor și calității fizice, specifice jocului de baschet la acest nivel. Fără îndoială lungimea rotației este importantă, însă în același timp este neapărată nevoie de o prestație cât mai solidă din partea fiecărui jucător care va intra pe parchet.
Prezența pe parchet a lui Titus Nicoară la acest meci este puțin probabilă. El se confruntă cu o problemă musculară. Uros Lucic nu a efectuat deplasarea în Finlanda.
Se anunță un joc important prin prisma poziției din clasament. De asemenea, este limpede că orice rezultat pozitiv obținut în deplasare este extrem de prețios și poate cântări enorm în ecuația calificării. De notat că CSM CSU Oradea a obținut o singură victorie în deplasare pe plan internațional în întreaga sa aventură. Este vorba despre jocul de la Prievidza. De atunci, roș-albaștrii au pierdut la Sofia, Rishon LeZion și Le Mans.
Meciul dintre Kataja Basket și CSM CSU Oradea se dispută marți (22.11), cu începere de la ora 19. Partida este transmisă în direct la DigiSport 2.

References: CSM 
 CSM 
 CSM 

CSM 
 CSM 

CSM 
 CSM 
 CSM